Folketing
2004-04-28

Med hensyn til professor Bent Jensens rapporter har jeg ikke haft lejlighed til at læse det hele, men jeg har læst forskellige uddrag af forskellige avisartikler og kan konstatere, at selve professor Bent Jensens konklusion er der delte meninger om. Men lad mig slå fast, og det er også det, jeg ligesom hører hr. Høgni Hoydal spørger om: Man har ikke under den kolde krig opfattet Færøerne som noget, der ikke skulle og ville blive forsvaret. Færøerne har altså ikke ligget forsvarsløs hen, hvis det er det, hr. Høgni Hoydal mener med sit spørgsmål. NATO spillede under den kolde krig også en betydelig rolle i forsvaret af Færøerne, og i og med at der er militære installationer på Færøerne, som også under den kolde krig var af afgørende betydning for alliancen, ja, så siger det næsten sig selv, at der jo forelå flere forskellige militære planer for forsvaret af Færøerne. I praksis betød det faktisk, at et eventuelt angreb på Færøerne ville blive søgt imødegået med fremskudte NATO-styrker, altså både luftstyrker og styrker fra søværnet i de forskellige NATO-lande.